Amalie Vinther har ventet i fem år på at hoppe i vandet i Tokyo. Nu er den thyboen klar til at svømme om medaljer.

1. Hvor er du vokset op? - Jeg er vokset op i Thisted. 2. Hvem består din nærmeste familie af? - Min nærmeste familie er min mor, far og storesøster, som også har været elitesvømmer. 3. Hvad består dit handicap af, og hvordan fik du det? - Jeg har cerebral parese, som er spasticitet i højre side af kroppen – jeg er født tre måneder for tidligt. Iltmangel ved fødsel gjorde, at jeg fik CP. 4. Hvornår begyndte du på din sport? - Har altid svømmet, fordi det var godt for mig og mit handicap. Men begyndte på internationalt niveau, da jeg var 12-13 år. 5. Hvorfor er din sportsgren så fed at dyrke? - Fordi man bruger hele kroppen. Jeg mærker ikke mit handicap på samme måde, når jeg er i vandet. Man bliver ét med vandet, det er så fredfyldt og terapeutisk de sekunder, man rammer vandet, og når man er under vandet. 6. Hvem udover dig selv har størst andel i, at du er nået så langt med din sport som du er? - Det har min familie. Min søster, mor og far er en kæmpe støtte og hjælp. Uden dem stod jeg ikke her i dag!! Vil også sige min træner, som har fulgt mig gennem næsten hele min karriere. 7. Hvad er dit yndlingssted i Nordjylland og hvorfor? - Mit yndlingssted er  Thy. Det er fantastisk at være i naturen. Mit barndomshjem er tæt på Limfjorden og Vesterhavet.  Roen og luften er skøn, og der kan man koble helt af. 8. Hvad laver du helst, når du ikke dyrker din sport? - Er sammen med min kæreste, venner og familie. Er et rigtigt familiemenneske. 9. Hvad har været det bedste og det værste ved corona-epidemien? - Det værste var, at ens planlægning og  træning blev fucket helt op. Alt blev aflyst, og alt var uvist. Man vidste ikke, hvornår tingene åbnede, og hvornår  man kunne træne og konkurrere igen. Uvisheden om Paralympiske Lege var også svær at håndtere. - Det bedste var, at man fik trænet alternativt og har fået nogle andre tilgange til træning og konkurrencesituationer. Jeg tog en dag ad gangen, levede i nuet og  lod dagen gå sin gang.  Ikke at bekymre sig for noget, man ikke kunne gøre noget ved. Vi alle var i samme båd. PL blev udsat og ikke aflyst heldigvis. Da den nyhed kom, var målet klar og et år mere med PL-forberedelser begyndte. 10. Hvis du kunne forbedre verden på ét punkt, hvad ville det så være? - Alt krig og had skulle udryddes.